[Foto’s] Hantam-Karoo-gedig raak duisende harteOuma Any (Foto: Nakkie/Liezel van Wyk) Verlede jaar toe die Hantam-Karoo onder erge droogte gebuk gegaan het, was Ouma Any (86) – ŉ jarelange inwoner van dié dorp – op haar knieë gedwing. Sy het haar hande saamgevou en gebid dat die Jirre die reën moet stuur sodat die droë vlaktes kon reën kry en die diere kon water drink en die blomme kon groei. Dié reën het nóg nie gekom nie; om die waarheid te sê, die Hantam-Karoo het vanjaar nog net sowat 35 mm reën gehad en die mense van dié omgewing is daagliks op hul knieë om te smeek vir reën. Liezel (Nakkie) van Wyk, ŉ inwoner van dié omgewing, vertel sy het verlede jaar ŉ foto van Ouma Any geneem terwyl sy besig was om te bid vir reën. Toe ŉ vriendin haar onlangs ŉ gedig – ŉ smeekgebed vir reën – gee, het sy dié gedig in ŉ Hantam Karoo-idioom herskryf omdat die inwoners van die distrik die droogte én die moedeloosheid wat daarmee gepaard gaan goed ken. Van Wyk het dié gedig op sosiale media gedeel, waarna dit soos ŉ veldbrand versprei het. “Ouma Any se gesig en die feit dat sy gebid het vir reën het vir my baie goed saam met die gedig gewerk – die twee gaan hand aand hand. Dit is waarom ek dit die Hantam Karoo-weergawe genoem het, aangesien Ouma Any deel is van die plaas waar ons tans onder ŉ erge droogte gebuk gaan. “Dit was laas in 1960 so droog soos nou. Daardie jaar het die plaas 27 mm reën gehad en ons het vanjaar die hele jaar nog net 35 mm reën gehad. Die skape moet daagliks gevoer word, so hierdie gedig dra swaar in ons harte en ons weet wat droogte is,” vertel sy. Dit is nie bekend wie die oorspronklike skrywer van die gedig is nie. Hiermee die Hantam-Karoo-gedig: Ouma Any van Gannabos bid vir reent More my Jirre, Vandag is ou Any vroeg op; ek sien daar ver agter die berg kom wys die son sy kop. Die vlaktes is droog dit soek water, my Jirre, die son brand daar op my draad se klere. My Jirre, die laaste reent het vir Any trane gebring, maar ek het weer opgebou en my hart het aanhou sing. Die land bid vir reent, die boere kry swaar. Jirre, skud daai hemel dat die reent neer kan daal! My Jirre, die son brand hard op die droe aare, maar ou Any, my Jirre, sy maak nie besware. Sy los die werke van die groot Man in sy eie hande, maar ou Any bid saam die boere vir bietjie water vir hul lande. Seën ons boere, my Jirre, en seën hierdie land; doen U die werk daarbo en ou Any sal bid aan hierie kant. Ouma Any (Foto: Nakkie/Liezel van Wyk) Die droogte in die Hantam-Karoo (Foto: Nakkie/Liezel van Wyk) Die droogte in die Hantam-Karoo (Foto: Nakkie/Liezel van Wyk)